DEĊIŻJONI TAL-KUMMISSJONI
tat-2 ta' Lulju 2008
dwar l-għajnuna mill-istat C 11/2007 li l-Italja tat lill-kumpanija Ottana Energia S.r.l.
(notifikata bid-dokument numru C(2008) 3117)
(Il-verżjoni Taljana biss hija awtentika)
(Test b’relevanza għaż-ŻEE)
(2009/730/KE)
IL-KUMMISSJONI TAL-KOMUNITAJIET EWROPEJ,
wara li kkunsidrat it-Trattat li jistabilixxi il-Komunità Ewropea, u b’mod partikolari l-Artikolu 88(2), l-ewwel subparagrafu, tiegħu,
wara li kkunsidrat il-Ftehim dwar iż-Żona Ekonomika Ewropea, b’mod partikolari l-Artikolu 62(1)(a) tiegħu,
wara li talbet lill-partijiet interessati biex jissottomettu l-kummenti tagħhom skont id-dispożizzjonijiet iċċitati hawn fuq (1), u wara li kkunsidrat dawn il-kummenti tagħhom,
Billi:
I. IL-PROĊEDURA
(1)
Fit-23 ta’ Frar 2006, l-awtoritajiet Taljani nnotifikaw lill-Kummissjoni għajnuna ta’ salvataġġ lil Ottana Energia S.r.l. (Ottana Energia), li kienet ingħatat fid-29 ta’ Diċembru 2005, jiġifieri qabel in-notifika.
(2)
Fl-14 ta’ Lulju 2006, l-awtoritajiet Taljani ppreżentaw notifika ta’ pjan ta’ ristrutturar. Dan il-pjan kellu awtomatikament iwassal għat-twettiq ta’ estensjoni tal-għajnuna ta’ salvataġġ, f’konformità mal-punt 26 tal-linji ta’ gwida dwar l-għajnuna mill-Istat għas-salvataġġ u r-ristrutturar ta’ impriżi f’diffikultà (2) (minn issa “l quddiem il-linji ta” gwida).
(3)
Fis-6 ta’ Diċembru 2006, il-Kummissjoni, bid-Deċiżjoni C(2006)5829 (minn issa “l quddiem id-Deċiżjoni ta” Salvataġġ), indikat li mhux se tressaq oġġezzjonijiet dwar l-għajnuna ta’ salvataġġ. Hija tqis madankollu li l-pjan ta’ ristrutturar, li ma deherx li kien xieraq għall-iskopijiet prestabbiliti, ma setax jiġġustifika l-estensjoni tal-għajnuna ta’ salvataġġ u ddikjarat li l-għajnuna kellha tieqaf fit-8 ta’ Jannar 2007.
(4)
Quddiem il-fatt li l-għajnuna ta’ salvataġġ ma twaqqfitx, il-Kummissjoni, abbażi tal-punt 27 tal-linji ta’ gwida, kellha tintervjeni fejn tidħol l-għajnuna ta’ salvataġġ illegali. Permezz ta’ ittra tal-4 ta’ April 2007, il-Kummissjoni infurmat lill-Italja li hija kienet iddeċidiet li tibda’ l-proċediment skont l-Artikolu 88(2) tat-Trattat, f’din il-kwistjoni. Il-Kummissjoni fl-ittra tagħha esprimiet ukoll dubji dwar il-kumpatibbiltà tal-għajnuna għar-ristrutturar.
(5)
Id-Deċiżjoni tal-Kummissjoni li jinbeda l-proċediment ġiet ippubblikata fil-Ġurnal Uffiċjali ta l-Unjoni Ewropea (3). Il-Kummissjoni stiednet lill-partijiet interessati sabiex iressqu l-kummenti tagħhom. Il-Kummissjomi ma waslulha l-ebda kummenti minn partijiet terzi interessati.
(6)
L-Italja bagħtet il-kummenti tagħha permezz ta’ ittra bid-data tat-22 ta’ Mejju 2007. Permezz ta’ ittri tal-11 ta’ Lulju, tas-17 ta’ Ottubru u tal-20 ta’ Diċembru 2007 intalbet aktar informazzjoni; l-informazzjoni ntbagħtet rispettivament fil-31 ta’ Awwissu u fit-12 ta’ Novembru 2007 kif ukoll fit-13 ta’ Marzu 2008. Barra minn dan, fis-7 ta’ Diċembru 2007 saret laqgħa bejn is-servizzi tal-Kummissjoni u l-awtoritajiet Taljani. Kien hemm ukoll diversi skambji ta’ e-mails; l-aħħar tweġiba tal-Italja ngħatat fl-14 u, rispettivament, it-28 ta’ Mejju 2008.
II. DESKRIZZJONI DETTALJATA TAL-GĦAJNUNA
1. Il-benefiċjarju
(7)
Ottana Energia hija kumpanija ta’ servizzi pubbliċi lokali li tinsab fil-provinċja ta’ Nuoro, f’Sardinja (4). Bħalissa l-proprjetarja tagħha hija PC Holding, holding company finanzjarja għal Ottana Energia li tappartjeni lil persuna fiżika u li ma twettaq l-ebda attività sinifikanti oħra.
(8)
Ottana Energia għandha madwar 115 impjegat u, fid-deċiżjoni ta’ salvataġġ kien ġie stabbilit li setgħet tidħol fil-kategorija tal-SMEs (5). Meta wieħed iqis li għandha aktar minn 50 impjegat, hija mhix impriża żgħira.
(9)
Ottana Energia tmexxi impjant tal-enerġija termoelettrika li kien inbena biex jiġu sodisfatti l-ħtiġijiet ta’ elettriku u ta’ sħana tas-sit industrijali ta’ Ottana. Għaldaqstant hija attiva fil-ġenerazzjoni ta’ enerġija elettrika u tforni pressjoni ta’ fwar mill-ilma, ilma, ażotu u arja kkompressata. L-impjant jinkorpora essenzjalment żewġ boilers identiċi għall-produzzjoni ta’ fwar mill-ilma b’temperatura għolja u żewġ turbini għall-produzzjoni tal-enerġija elettrika u fwar f’żewġ livelli differenti ta’ pressjoni.
(10)
Fis-suq tal-enerġija elettrika, Ottana Energia kienet attiva fil-Borsa Elettrica u kienet tbigħ fis-settur MGP (Mercato del Giorno Prima - is-Suq tal-Jum ta’ Qabel) l-aktar fis-sigħat fejn ikun hemm l-akbar domanda. Ottana Energia għandha kapaċità ta’ 140 Mw, li minnhom kienet tbigħ madwar 30 Mw. Lill-Kummissjoni jirriżultalha li s-sehem fis-suq li għandha Ottana Energia huwa ekwivalenti għal 5 fil-mija, fejn tidħol kapaċità, u għal 4 fil-mija, fejn tidħol il-produzzjoni, tas-suq tal-enerġija f’Sardinja.
(11)
Fl-2005 Ottana Energia ltaqgħet ma’ diffikultajiet finanzjarji ġejjin l-aktar minħabba nuqqas ta’ fondi biex jitħallas iż-żejt li jintuża bħala karburant. Il-prezz tal-karburant effettivament tela’ minn EUR 140 t-tunellata fl-2004 għal EUR 279 t-tunnellata fl-ewwel nofs tal-2006. Il-prezzijiet jiżdiedu taż-żejt kienu qed jirrappreżentaw madwar 85 fil-mija tal-ispejjeż tal-kumpanija. Għaldaqstant kien qed jiġi stmat li għall-ewwel nofs tal-2006 kienu jkunu meħtieġa madwar EUR 5 miljun biex il-kumpanija tinżamm topera.
2. Il-miżura
(12)
Fid-29 ta’ Diċembru 2005 Ottana Energia rċeviet garanzija fuq self ta’ EUR 5 miljun mill-Ministeru tal-Iżvilupp Ekonomiku. F’Awwissu 2006 il-Ministeru suċċessivament estenda din l-istess garanzija għal self fuq il-bażi ta’ pjan ta’ ristrutturar permezz ta’ għajnuna għar-ristrutturar.
(13)
L-awtoritajiet Taljani, intant, indikaw li s-self kellu jitħallas lura fi żmien ħames snin mill-2009 sal-2014 billi jitħallsu miljun EUR fis-sena.
3. Il-Pjan ta’ ristrutturar
(14)
Il-Pjan ta’ ristrutturar preżenti jaf il-bidu tiegħu f’Ġunju tal-2006. F’Awwissu tal-2006 kien ġie approvat minn kumitat tal-Ministeru tal-Iżvilupp Ekonomiku, soġġett għall-approvazzjoni definittiva mill-Kummissjoni.Wara dan ġie ppreżentat għall-approvazzjoni tar-Reġjun ta’ Sardinja u tat-trade unions u ġie approvat fid-9 ta’ Jannar 2007. L-approvazzjoni tinkludi l-impenn tar-Reġjun ta’ Sardenja li joħroġ kemm jista’ jkun malajr il-permessi meħtieġa għall-“fażi 2”.
(15)
Il-pjan huwa bbażat fuq studju ta’ fattibbiltà li sar minn Electrowatt-Eccono-Poyry, kumpanija magħrufa ta’ konsulenti li eżaminat diversi għażliet ta’ repowering. Dan l-istudju, intant, ġie ssupplimentat minn studju tas-suq.
(16)
Il-pjan jidentifika bħala raġuni ewlenija tal-kriżi ta’ Ottana Energia d-dipendenza tagħha fuq iż-żejt li jinħaraq u n-nuqqas ta’ ħila tagħha li tittrasferixxi ż-żidiet fil-prezz taż-żejt li jinħaraq għal fuq il-prezz tal-elettriku. Filfatt, ir-riżerva ta’ enerġija elettrika f’Sardinja hija magħmula minn impjanti li jaħarqu l-faħam, li għandhom anqas spejjeż minn dawk li jaħarqu ż-żejt. Għaldaqstant, Ottana għandha l-għan li tnaqqas l-ispejjeż diretti, b’mod partikolari dawk marbuta mal-karburanti u mat-trasport. Il-kumpanija ħejjiet pjan ta’ konverżjoni għall-impjant elettriku.
(17)
Għal dan il-għan l-awtoritajiet Taljani taw lill-Kummissjoni kwadru tal-iżvilupp fil-futur tal-impriża li tindika żewġ fażijiet prinċipali ta’ ristrutturar, filwaqt li t-tielet fażi ma tkunx obbligatorja u ma tkunx soġġetta la għal għajnuna mill-Istat u lanqas għal xi mod ta’ finanzjar ieħor indikat fil-pjan ta’ ristrutturar. Il-Kummissjoni għaldaqstant tqis li r-ristrutturar se jdur fuq l-ewwel u fuq it-tieni fażi u li l-perjodu ta’ ristrutturar għandu jintemm fl-2014, hekk kif l-għajnuna tkun imħallsa lura.
(18)
L-1el fażi, li għaddejja bħalissa, tikkonsisti fir-repowering ta’ boiler fl-impjant għall-użu ta’ faħam fluwidu, filwaqt li l-boiler l-ieħor ikompli jaħdem biż-żejt li jinħaraq. Barra minn dan twettqet sistema ta’ kontroll awtomatiku tal-karigi elettriċi li jkunu jistgħu jitħaddmu fis-swieq tas-servizzi ta’ regolazzjoni sekondarja. Hija wkoll prevista l-istallazzjoni ta’ sistema moderna ta’ reverse osmosis.
(19)
Fejn tidħol il-fornitura ta’ servizzi elettriċi u termiċi, Ottana Energia ipprovat tixħet il-produzzjoni tagħha lejn servizzi b’valur miżjud akbar. Fejn tidħol il-ġenerazzjoni ta’ enerġija elettrika, Ottana Energia immodifikat ukoll il-produzzjoni ta’ enerġija elettrika billi ttrasferietha mis-suq tal-jum ta’ qabel għas-suq (6) għal servizz ta’ bilanċjar, (7) fejn l-attiv li jkun kummerċjalizzat ikunu s-servizzi mogħtija mill-impjant elettriku ta’ Ottoma Energia lill-ġestur tan-netwerk tat-trażmissjoni nazzjonali biex tiġi kkontrollata l-frekwenza u l-vultaġġ tal-istess netwerk. Is-suq għas-servizz tal-ibbilanċjar normalment jrendi aktar lill-produtturi tal-enerġija elettrika, meta wieħed iqis il-konċentrazzjoni għolja tiegħu u l-validità twila tal-kuntratti tal-forniment.
(20)
Il-“fażi 2” tikkonċerna l-konverżjoni tat-tieni boiler minn żejt fossili għal żejt veġetali. B’dan il-mod qed jiġi previst li jitnaqqsu l-emissjonijiet, ħaġa li tista’ tintuża biex jinkisbu u jinbiegħu “ċertifikati ħodor”. Dan jidher li hu indispensabbli għas-suċċess tal-pjan peress li jikkumpensa l-prezzijiet aktar għolja tal-bijokarburanti meta mqabbla mal-karburanti fossili li, tal-anqas bħalissa, ma jistgħux jiġu bbilanċjati minn ħlas lura ta’ taxxa tas-sisa, peress li ma nkisbet l-ebda awtorizzazzjoni għal dan l-iskop. Ir-ristrutturar tekniku jipprevedi l-istallazzjoni ta’ apparat ġdid fl-impjant li jippermetti l-ġenerazzjoni ta’ enerġija elettrika permezz taż-żejt veġetali.
(21)
Biex jitwettqu l-investimenti previsti fil-fażi 2, fil-bidu tal-2007 Ottana Energia ffurmat flimkien mal-Azienda Energetica Etschwerke AG (AE-EW) ta’ Bolzano, operatur minn ta’ quddiem fis-suq tal-enerġija fir-reġjun ta’ Alto-Adige, impriża komuni msejħa Biopower Sardegna S.r.l. b’kapital ta’ EUR 14.5 miljun: li minnhom EUR 8.5 miljun huma magħmula minn għotijiet fi flus u EUR 6 miljun minn infrastruttura u apparat mogħti lil Ottana Energia. It- EUR 8.5 miljun huma magħmula minn EUR 1.4 miljun ġejjin minn PC Holding u minn trasferiment fi flus kontanti ta’ EUR 7.1 miljun ġejjin minn AE-EW. Għaldaqstant, PC Holding se jkollu l-kontroll ta’ Biopower sew permezz tal-parteċipazzjoni tiegħu diretta ta’ 10 fil-mija kif ukoll bil-parteċipazzjoni ta’ 41 fil-mija f’Ottana Energia. Il-kapital proprju huwa ta’ 25 fil-mija fuq it-total tal-proġett f’konformità mat-talba tal-korp li qed jagħmel il-finanzjament.
(22)
Il-ftehim mar-Reġjun ta’ Sardejna u mat-trade unions jistipula anki tnaqqis ta’ 45 post tax-xogħol. Huwa maħsub li jintuża l-istrument ta’ irtirar kmieni.
(23)
Kumplessivament l-ispejjeż ta’ ristrutturar għall-fażi 1 u 2 huma kif ġej:
Tabella 1
Stampa tal-ispejjeż ta’ Ristrutturar
(EUR)
Azzjoni ta’ ristrutturar
Stima tal-ispejjeż
Finanzjament
Modernizzazzjoni tal-impjant
900 000
Awtofinanzjament
Tnaqqis tal-ħaddiema
1 000 000
Awtofinanzjament
Fażi (1) użu ta’ faħam fluwidu
1 090 000
Awtofinanzjament
Fażi (2) magni li jaħdmu biż-żejt veġetali
42 300 000
25 % kapital proprju, li minnhom:
-
51 % Ottana Energia/PC Holding
-
49 % AE-EW
75 % finanzjament mill-banek
(24)
L-Italja ppreċiżat li l-awtofinanzjament fil-fażi 1 tikkonċerna l-iffinanjar ġej mill-fluss ta’ flus tal-kumpaniji ta’ bejn l-2006 u l-2008. Il-fażi 2 hija ffinanzjata minn ekwità tal-azzjonist il-ġdid u tagħti self bankarju bl-għajnuna ta’ garanziji minn AE-EW u minn ipoteki fuq il-makkinarju.
(25)
L-Italja tqis li l-fażi 2 se tkun ikkaratterizzata minn livell ta’ rendiment intern pjuttost għoli (25 %) u minn valur nett attwali sinifikanti. Barra minn dan, fejn tidħol il-prospettiva ta’ dħul, l-awtoritajiet Taljani aġġornaw il-projezzjonijiet finanzjarji tagħhom. Ġie spjegat li minkejja l-projezzjoni kummerċjali tal-fażi 2 se tkompli sal-2020, il-kumpanija għandha jkollha bilanċ operattiv pożittiv u li tagħmel profitti mill-2010 ‘l quddiem. Barra minn dan hu mbassar li mill-2010 ‘l quddiem Ottana Energia tikseb rendiment ta’ 2 fil-mija fuq il-kapital u medja ta’ 3 fil-mija mill-2011 ‘l quddiem, u dan skont l-Italja jkun daqs jew aktar mir-rendiment tal-kompettituri li jkun ta’ 2 fil-mija.
(26)
Il-fażi 3 tista’ tkun tikkonsisti mill-użu ta’ gass naturali li jinkiseb fil-futur permezz tal-hekk imsejjaħ pipeline GASLI, li jgħaqqad l-Alġerija mal-Italja u jgħaddi minn Sardinja (li mhux mistenni jitlesta qabel l-2009). Peress li l-programm ta’ kostruzzjoni mhux definit, din il-fażi hija ipotetika. Daqstantieħor jista’ jingħad għall-iffinanzjar tal-proġett li, skont l-istimi, se jkun jitlob madwar EUR 250 miljun. Darba li tkun lesta din il-fażi, Ottana Energia tipprevedi li tibdel it-turbini li għandha bħalissa li jaħdmu b’żejt li jinħaraq, u l-boilers, bil-bini ta’ impjant ġdid jaħdem bil-gass. Madankollu, iż-żejt veġetali se jibqa’ jintuża almenu matul it-tnax-il sena taċ-ċertifikat l-aħdar, jiġifieri sa tmiem l-2021 jekk jinbeda lejn tmiem l-2008.
III. RAĠUNIJIET BIEX JINBEDA L-PROĊEDIMENT
(27)
Fid-deċiżjoni biex jinbeda l-proċediment, il-Kummissjoni osservat li l-għajnuna għas-salvataġġ ma waqfitx. Għaldaqstant hija ppreċiżat li l-għajnuna tas-salvataġġ kienet qed tingħata b’mod illegali u qieset li kellha tibda’ l-proċediment f’konformità mal-punt 27 tal-linji ta’ gwida tal-Komunità dwar l-għajnuna mill-Istat għas-salvataġġ u r-ristrutturar ta’ impriżi f’diffikultà (8).
(28)
Il-Kummissjoni indikat li ma kienx ċar b’liema mod l-estensjoni illegali tal-għajnuna tas-salvataġġ tista’ tikkostitwixxi għajnuna kumpatibbli għar-ristrutturar, meta wieħed iqis li l-pjan ta’ ristrutturar ma fihx l-elementi essenzjali li juru kif is-soċjetà beħsiebha terġa’ takkwista r-redditività tagħha għat-tul. B’mod partikolari, il-Kummissjoni ma kellhiex quddiemha informazzjoni eżatta li tiċċara l-istrateġija ta’ ristrutturar, li tagħti previżjonijiet ta’ min joqgħod fuqhom dwar ir-riżultati futuri tal-impriża, li jikkonfermaw l-eżistenza ta’ kontribut proprju sinifikanti kif ukoll ta’ miżuri kumpensatorji. Għal dan il-għan, il-Kummissjoni stiednet lill-Italja li twieġeb għal għadd kbir ta’ mistoqsijiet li kienu tqajmu qabel.
(29)
Barra minn dan il-Kummissjoni stqasiet jekk kienx effettivament neċessarju li tiġi estiża l-għajnuna ta’ salvataġġ bi tnax-il sena, kif previst fil-bidu. Din l-estensjoni kienet tqajjem dubji dwar il-fatt li l-għajnuna tkun limitata għall-anqas livell meħtieġ. Anki l-informazzjoni dwar il-kontribut proprju ma jidhirx li hi biżżejjed fejn jidħol il-pjan, u l-ispjegazzjonijiet mogħtija mill-Italja jindikaw sempliċement li l-kumpanija se tikkontribwixxi għar-ristrutturar bil-fondi tagħha stess u bl-appoġġ estern ġej minn azzjonist ġdid, mingħajr ma hu spjegat b’mod speċifiku kif dawn il-fondi jistgħu jiġu ġġenerati.
(30)
Fl-aħħarnett, il-Kummissjoni ma setgħetx tidentifika miżuri kumpensatorji biżżejjed peress li ma hemm xejn indikat dwar dan fil-pjan ta’ ristrutturar.
IV. OSSERVAZZJONIJIET MAGĦMULA MILL-ITALJA
(31)
Fil-kummenti tagħha, l-Italja ppreżentat aktar informazzjoni fejn jidħol ir-ristrutturar. B’mod partikolari ppreżentat:
-
studju ta’ fattibbiltà biex issostni l-għażla tal-istrateġija attwali;
-
studju tas-suq li jindika li mhemmx kapaċità żejda fis-suq tal-enerġija f’Sardenja;
-
informazzjoni dwar it-twettiq tal-fażi 1 u tal-fażi 2, kif indikat fil-punt 17;
-
informazzjoni dwar l-impenn ta’ azzjonist ġdid kif ukoll dwar l-iffinanzjar tal-fażi 2, kif indikat fil-punt 21 u ta’ warajh;
-
aġġornament tal-previżjonijiet finanzjarji tal-kumpanija, kif indikat fil-punt 25.
(32)
L-Italja pproponiet il-miżuri kumpensatorji li ġejjin:
-
[…] (*)
-
it-tneħħija tat-taqsimiet […] sa tmiem l-2010. […]
(33)
Fejn tidħol l-ewwel kwistjoni, l-Italja spjegat li Ottana Energia fil-fatt biddlet is-suq ta’ riferiment tagħha u, bħala konsegwenza, il-kompetituri tagħha. […]. Dawn it-taqsimiet mhumiex strateġici u għalhekk jistgħu jinbiegħu bħala miżura kumpensatorja. […].
(34)
Barra minn dan l-Italja tat assigurazzjoni li Ottana timpenja ruħha li ma tipproduċix aktar minn 90 Mw, minn kapaċità totali ta’ produzzjoni prevista ta’ 140 Mw qabel il-bidu tal-fażi 3 u f’kull każ qabel il-bidu tal-2012.
(35)
L-Italja tiggarantixxi wkoll li Ottana Energia tħallas lura bejn EUR l-2009 u l-2014 miljun kull sena u li ma tirċievi l-ebda għajnuna oħra qabel ma tħallas lura total ta’ 5 miljun euro li kienet irċeviet.
V. EVALWAZZJONI
1. Eżistenza tal-għajnuna
(36)
Kif indikat fid-Deċiżjoni tas-6 ta’ Diċembru, il-miżura tikkostitwixxi għajnuna mill-Istat fis-sens tal-Artikolu 87(1) tat-Trattat tal-KE peress li hija ta’ distorsjoni, jew hija theddida ta’ distorsjoni tal-kompetizzjoni (9) billi tiffavorixxi lil Ottana Energia u f’dan is-sens taffettwa l-iskambji bejn Stati Membri (punti 12-15) peress li hu improbabbli li mingħajr l-għajnuna tal-garanzija mill-istat Ottana Energia setgħet tikseb l-istess kundizzjonijiet ta’ self fuq is-suq.
2. Kompatibbiltà tal-għajnuna
(37)
Peress li fit-8 ta’ Jannar 2007 l-għajnuna ma kinitx tħallset lura, mid-9 ta’ Jannar 2007 din trid tibda’ titqies bħala illeġittima jekk titqies bħala għajnuna għas-salvataġġ (ara l-punt 3).
(38)
Dan il-fatt waħdu mhux biżżejjed biex tiġi stabbilita l-inkompatibbiltà tal-għajnuna, iżda jinħtieġ ukoll li l-għajnuna ma tkunx kumpatibbli skont l-Artikolu 87(3) tat-Trattat tal-KE. Dan ifisser li l-Kummissjoni għandha tivvaluta l-kumpatibbiltà tal-miżura msemmija abbażi tar-raġunijiet l-oħra kollha pertinenti (10). Fi ħdan it-tifsira tal-punt 20 tal-linji ta’ gwida, dawn ir-raġunijiet huma limitati għal dawk iddikjarati fl-istess linji ta’ gwida. Bħala konsegwenza, l-għajnuna għas-salvataġġ tista’ titqies bħala għajnuna għar-ristrutturar.
(39)
Il-Kummissjoni, fid-deċiżjoni biex jinbeda l-proċediment, indikat li l-għajnuna għandha għalhekk tissodisfa l-kundizzjonijiet stipulati fil-punti 32-51 tal-linji ta’ gwida, b’mod partikolari dawk dwar il-preżentazzjoni ta’ pjan ta’ ristrutturar maħsub biex il-kumpanija terġa ssir profitabbli għat-tul u l-kundizzjoni skont liema l-għajnuna trid tkun limitata għal dak li hu l-anqas neċessarju u li ma jkunx jikkawża distorsjonijiet mhux xierqa fil-kompetizzjoni. Fid-deċiżjoni ta’ tnedija ta’ proċediment kienu ġew espressi dubji dwar dan il-punt, iżda l-inkjesta tat prova li kien hemm konformità ma’ dawn il-kundizzjonijiet
Eliġibbiltà
(40)
L-ewwelnett l-inkjesta kkonfermat li Ottana Energia hija kumpanija li tinsab f’diffikultà. Il-Kummissjoni għarfet, fid-Deċiżjoni dwar is-salvataġġ, li Ottana Energia tista’ tibbenefika minn għajnuna għar-ristrutturar. Madankollu fl-istess deċiżjoni ssir il-mistoqsija jekk din is-sitwazzjoni tistax tinbidel, meta wieħed iqis li l-kumpanija kien irnexxielha tikseb self għall-iffinanzjar tar-ristrutturar tagħha. Madankolllu dawn id-dubji jistgħu jitwarrbu peress li l-Italja wriet li s-self mhux biss ingħata għall-fażi tas-salvataġġ izda li Ottana Energia ma kienx ikollha fondi biżżejjed biex tħallas lura l-għajnuna matul il-perjodu ta’ ristrutturar. Peress li kien jiġi ġġenerat dħul sinifikattiv biss fl-2008, mingħajr il-garanzija l-banek ma kinux jippermettu lil Ottana Energia lanqas li timplimenta l-ewwel fażi u għalhekk Ottana Energia kien ikollha quddiemha r-riskju tal-insolvenza fis-sens tal-punt 10(c) tal-linji ta’ gwida.
(41)
Barra minn dan, l-inkjesta kkonfermat li PC Holding, li tagħha hi Ottana Energia, mhix fis-sitwazzjoni li tforni l-fondi meħtieġa biex waħedha tirristruttura l-kumpanija, li hi raġuni li minħabba fiha l-eliġibbiltà tal-għajnuna mhix f’kontradizzjoni mal-punt 13 tal-linji ta’ gwida.
Il-Pjan ta’ ristrutturar u l-kisba mill-ġdid tal-vijabbiltà
(42)
Meta nediet il-proċediment, il-Kummissjoni esprimiet dubji dwar l-eżistenza ta’ pjan ta’ ristrutturar maħsub biex jippermetti lill-kumpanija li, għat-tul, tikseb mill-ġdid il-kapaċità tagħha li tagħmel il-qligħ.
(43)
Sadanittant, l-Italja rnexxielha tagħti dettalji tal-proġett ta’ ristrutturar u li tipprovdi l-elementi li kienu nieqsa u li jservu ta’ prova għall-eliġibbiltà. Il-Kummissjoni tagħraf qabelxejn li l-pjan ta’ ristrutturar huwa bbażat fuq studju ta’ vijabbiltà li jiġġustifika l-għażla strateġika attwali (li kienet diġà teżisti fl-2006, iżda li sempliċement ma kinetx ingħatat lill-Kummissjoni). It-tieni, l-Italja spjegat li t-twettiq tal-fażi 1 u tal-fażi 2 huma kumplimentari għal xulxin u mhux alternattivi għal xulxin kif kienet fehmet fil-bidu l-Kummissjoni (li hu l-każ biss fejn tidħol il-fażi 3 wara l-2020). It-tielet, l-Italja spjegat li l-benefiċjarju sab azzjonista ġdid li jkun jista’ jiffinanzja flimkien it-tieni fażi, kif muri fil-punt 21. Fl-aħħar, ġie muri li anki l-fażi 2 għandha tippermetti lill-benefiċjarju l-akkwist mill-ġdid tal-kapaċità li jagħmel il-qligħ u li l-awtorizzazzjoni meħtieġa għal dan il-proġett hija imminenti.
(44)
Fuq din il-bażi, il-Kummissjoni tista’ issa tidentifika miżuri preċiżi interni maħsuba biex l-attività tal-kumpanija tiġi riorjentata. Fost dawn wieħed għandu jsemmi fuq kollox il-bidla minn żejt li jinħaraq, li huwa għoli ħafna, għal faħam likwidu. Barra minn dan, anki l-bidla fil-forniment tal-elettriku mis-suq tal-jum ta’ qabel lejn is-suq tal-bilanċi kkontribwixxa għall-ħila tal-kumpanija li tagħmel il-qligħ peress li dan is-suq tal-aħħar irendi aktar għal Ottana Energia peress li huwa anqas soġġett għal tibdil fil-prezzijiet u għal varjazzjonijiet fil-kwantitajiet ipprovduti.
(45)
It-tieni, il-Kummissjoni kkonkludiet li anki l-investimenti l-ġodda fil-bijoenerġija jħallu qligħ. Fil-fatt għandhom jistabbilixxu livell ta’ qligħ partikolarment għoli u għandhom valur nett attwali sinifikanti (24).
(46)
Kollox ma’ kollox, l-Italja wriet li fuq il-bażi ta’ previżjonijiet li wieħed jista’ joqgħod fuqhom fejn tidħol il-forniment tal-enerġija elettrika, li jibqgħu dejjem soġġetti għal tibdil, u minn dak li jirriżulta miċ-ċertifikati “ħodor”, il-kumpanija msemmija għandha jkollha dħul notevoli mill-2008 ‘il quddiem. Barra minn dan, intwera li Ottana Energia għandu jkollha bilanċ operattiv pożittiv u tirreġistra qligħ mill-2010 ‘l quddiem. Anki l-qligħ mill-kapital għandu jkun tal-anqas daqs dak tal-kompetituri tagħha, mill-2010 ‘l quddiem (cfr. punt 25). Fuq din il-bażi l-Kummissjoni tqis li Ottana Energia hija fis-sitwazzjoni li, għat-tul, tiggarantixxi l-kisba mill-ġdid tal-profittabilità.
(47)
Meta wieħed iqis li l-elementi meħtieġa għall-pjan ta’ ristrutturar kienu diġà jeżistu fid-9 ta’ Jannar 2007, u li f’dik id-data kienu awtorizzati mir-Reġjun, u li f’dak iż-żmien, kuntrarju għal dak li hu preżunt fid-Deċiżjoni ta’ tnedija tal-proċediment, dawn kienu xierqa biex tiġi akkwistata mill-ġdid il-profitabilità ta’ Ottana Energia, il-Kummissjoni tqis issa li l-proġett ta’ ristrutturar huwa l-kontinwazzjoni tal-fażi ta’ salvataġġ.
(48)
Barra minn dan, kumitat tal-Ministeru tal-Iżvilupp Ekonomiku approva l-pjan ta’ ristrutturar wara li dan ġie ppreżentat u ppropona li l-miżura ta’ għajnuna għas-salvataġġ tiġi estiża, sakemm din tkun approvata mill-Kummissjoni. Din l-aħħar kundizzjoni mhix konformi mal-punt 59 tal-linji ta’ gwida, skont liema l-pjan ta’ ristrutturar għal SME ma jeħtieġx l-approvazzoni tal-Kummissjoni. Madankollu l-għajnuna ta’ ristrutturar m’għandhiex titqies inkumpatibbli minħabba din l-inkoerenza ta’ proċedura.
Il-kontribuzzjoni proprja u l-limitazzjoni għall-minimu meħtieġ
(49)
Fit-tnedija tal-proċediment, il-Kummissjoni poġġiet il-mistoqsija dwar jekk il-kumpanija kinitx se tagħmel kontribuzzjoni sinifikanti tagħha għar-ristrutturar kif stabbilit fil-punt 44 tal-linji ta’ gwida u jekk l-għajnuna kinitx se tkun limitata għall-minumu meħtieġ meta wieħed iqis li l-ħlas lura tal-għajnuna ma kienx maħsub li jsir qabel ma jkunu għaddew 12-il sena.
(50)
Sadanittant, l-Italja wriet li teżisti kontribuzzjoni proprja sinifikanti. Madankollu dan ma jolqotx l-iffinanzjar tal-fażi 1, li hi ffinanzjata mill-fluss regolari ta’ flus li ma jikkostitwix kontribuzzjoni proprja peress li għandha titqies, tal-anqas, bħala miksuba mill-għajnuna mill-Istat (11). Madankollu, it-tieni fażi hi ffinanzjata kollha kemm hi permezz tal-kontribuzzjoni proprja, sew permezz ta’ kapital proprju kif ukoll permezz ta’ finanzjament estern iggarantit mill-imsieħba jew minn attivi tal-produzzjoni (u mhux minn garanziji tal-Istat). Għaldaqstant, meta wieħed iqis li l-ispejjeż ta’ ristrutturar jammontaw għal madwar EUR 50 miljun, li minnhom 5 miljun huma ffinanzjati permezz tal-għajnuna u EUR 42.3 miljun ġejjin mill-kontribuzzjoni proprja (ara l-punt 23), Ottana Energia qed toħroġ kontribuzzjoni proprja ta’ aktar minn 80 fil-mija. Huwa ċar li dan jaqbeż il-limitu indikat fil-punt 44 tal-linji ta’ gwida.
(51)
Fl-aħħarnett, Ottana Energia issa qassret il-perjodu ta’ ħlas lura tas-self li għalih tirreferi l-għajnuna ta’ salvataġġ. L-għajnuna issa se titħallas lura bejn l-2009 u l-2014 f’pagamenti ta’ miljun. Dan jidher li hu raġjonevoli meta wieħed iqis li l-kumpanija għandu jibqa’ jkollha dħul sinifikanti mill-2008 ‘l quddiem.
Il-miżuri kumpensatorji
(52)
Matul l-inkjesta l-Kummissjoni identifikat diversi miżuri maħsuba biex inaqqsu l-effetti negattivi li l-għajnuna jista’ jkollha fuq il-kompetituri.
(53)
L-ewwelnett, il-Kummissjoni tagħraf li t-tneħħija tas-sezzjonijiet […] tista’ tkun miżura kumpensatorja peress li dawn l-attivitajiet, skond l-awtoritajiet Taljani, iħallu qligħ. Madankollu l-Kummissjoni ma tqisx li rikorriment akbar […] tkun miżura kumpensatorja peress li f’kull każ din hija miżura li minnha realistikament tista’ tibbenefika l-kumpanija u għalhekk mhix ta’ sagrifiċċju għall-kumpanija.
(54)
Il-Kummissjoni jidhrilha wkoll li Ottana Energia ma tistax tnaqqas il-kapaċità tagħha peress li għandha biss żewġ boilers li huma meħtieġa biex il-kumpanija terġa takkwista l-ħila li tagħmel il-qligħ. Għaldaqstant, f’dan il-każ, huma biss possibbli miżuri maħsuba biex jillimitaw il-produzzjoni. Il-kumpanija u l-Italja huma effettivament impenjati li jadottaw dawk il-miżuri partikolari li jistgħu għalhekk jitqiesu bħala miżuri kumpensatorji.
(55)
Il-Kummissjoni kkonkludiet li l-miżuri kumpensatorji huma biżżejjed biex itaffu, sa fejn hu possibbli, xi effetti negattivi li l-għajnuna jista’ jkollha fuq il-kompetituri peress li l-benefiċjarju huwa żgħir u l-pożizzjoni tiegħu fis-suq tal-enerġija elettrika f’Sardinja hija insinifikanti ħdejn dik tal-kompetituri. Barra minn dan, jekk Ottana Energia tibqa’ teżisti, dan ikun ta’ kontribut biex tiġi stabbilizzata l-kompetizzjoni fuq is-suq tal-enerġija f’Sardinja, peress li hija biss Ottana Energia, fil-fatt, li toffri alternattiva għall-fornituri dominanti Enel u Endessa li, flimkien, għandhom aktar minn 95 fil-mija tas-suq. Għaldaqstant, id-dħul ta’ Ottana Energia […] ikompli jkabbar il-kompetizzjoni f’dan is-suq li hu kkonċentrat ħafna.
(56)
Barra minn dan, il-Kummissjoni ma tistax tikkonferma l-osservazzjoni li saret fid-Deċiżjoni ta’ tnedija tal-proċediment dwar l-eżistenza ta’ kapaċità żejda fis-suq tal-enerġija f’Sardinja. Minkejja li fil-fatt teżisti, din il-kapaċità żejda għandha biss l-iskop li tinżamm dejjem ċerta riżerva fil-provvisti tal-gżira.
(57)
Fl-aħħar, il-Kummissjon tagħti importanza partikolari lill-impenn li ma jingħatawx għajnuniet oħra għall-investimenti lil Ottana Energia qabel l-2014. F’dan il-kuntest, il-Kummissjoni tosserva li s-suq tal-enerġija elettrika f’Sardinja wasal biex jinbidel, b’mod partikolari bil-kostruzzjoni tal-pipeline GASLI kif ukoll permezz ta’ proġett li jolqot l-istallazzjoni ta’ cable b’saħħtu ħafna għall-konnessjoni mal-kontinent. Minn dak il-mument, is-suq tal-enerġija elettrika f’Sardinja jkun aktar miftuħ għall-kompetizzjoni u għalhekk ikun aktar espost għad-distorsjonijiet li jiġu minn għajnuna mill-Istat. Għaldaqstant l-impenn jiggarantixxi li ma jkunx hemm distorsjonijiet fit-tielet fażi peress li l-għajnuna għar-ristrutturar se titħallas lura qabel it-tielet fażi u mhux se jkun possibbli li tkun sostitwita minn għajnuniet oħra għar-rikostruzzjoni jew għall-investimenti.
Ta’ darba
(58)
Fl-aħħarnett, il-kundizzjoni ta’ darba skont il-punt 72 u ta’ warajh fil-linji ta’ gwida hija sodisfatta, peress li Ottana Energia fil-passat ma bbenefikatx minn għajnuniet għas-salvataġġ jew għar-ristruttuar. B’mod partikolari, peress li l-elementi kollha meħtieġa għall-pjan ta’ ristrutturar kienu diġà jeżistu fid-9 ta’ Jannar 2007, il-Kummissjoni issa tqis li l-proġett ta’ ristrutturar jirrappreżenta kontinwazzjoni tal-fażi ta’ salvataġġ. Għaldaqstant huwa jikkostitwixxi ristrutturar uniku li mhux eskluż mill-kundizzjoni ta’ darba skont il-punt 73(a) tal-linji ta’ gwida.
Implimentazzjoni u monitoraġġ
(59)
Ottana għandha twettaq bis-sħiħ il-pjan ta’ ristrutturar skont il-punt 47 tal-linji ta’ gwida. Il-Kummissjoni għandha tiġi infurmata bil-progress li jkun sar fit-twettiq tal-miżuri kumpensatorji msemmija hawn fuq skont il-punti 50 u 51 tal-linji ta’ gwida.
VI. KONKLUŻJONI
(60)
Wara li fliet dan kollu, il-Kummissjoni tqis li l-għajnuna msemmija tista’ titqies bħala għajnuna għar-ristrutturar. Din l-għajnuna ssegwi eżatt l-għajnuna għas-salvataġġ. Għaldaqstant il-Kummissjoni tikkonkludi li, minkejja li l-Italja illegalment bdiet tagħti l-għajnuna għar-ristrutturar lil Ottana Energia bi ksur tal-Artikolu 88 (3) tat-Trattat tal-KE, l-għajnuna mill-Istat hija kumpatibbli mas-suq komuni.
ADOTTAT DIN ID-DEĊIŻJONI:
Artikolu 1
L-għajnuna mill-Istat li l-Italja bdiet tagħti lil Ottana Energia S.r.l. hija kumpatibbli mas-suq komuni skont l-Artikolu 87(3)(c) tat-Trattat tal-KE u tal-linji ta’ gwida tal-2004 tal-Komunità dwar l-għajnuna mill-Istat għas-salvataġġ u għar-ristrutturar ta’ impriżi li jkunu f’diffikultà, sakemm ikunu rispettati l-kundizzjonijiet tal-Artikolu 2.
Artikolu 2
1. Il-pjan ta’ ristrutturar għandu jitwettaq kollu u għandhom ikunu adottati l-miżuri kollha meħtieġa biex jiġi garantit it-twettiq.
2. L-Italja għandha tieħu ħsieb li s-sezzjonijiet […] ikunu konċessi […] sa tmiem l-2010.
3. L-Italja għandha tieħu ħsieb li jkunu rispettati l-impenji li ġejjin:
(a)
Ottana Energia ma tipproduċix aktar minn 90 Mw, minn kapaċità totali ta’ produzzjoni prevista ta’ 140 Mw qabel il-bidu tal-fażi 3 u f’kull każ qabel il-bidu tal-2012.
(b)
Ottana Energia S.r.l tħallas lura mill-2009 għall-2014 is-self ta’ 5 miljuni tad-29 ta’ Diċembru 2005, miljun euro kull sena, u ma tirċevix għajnuniet oħra qabel ma tkun ħallset il-5 miljun euro kollha li kienet irċeviet.
4. Sabiex ikun hemm verifika tar-rispett tal-kundizzjonijiet li hemm fil-paragrafi 1, 2 u 3 l-Italja għandha tipprovdi aġġornamenti fil-qosor fi tmiem kull sena sal-2014 dwar il-progress li jkun sar fit-twettiq tal-pjan ta’ ristrutturar u tal-impenji meħuda.
Artikolu 3
Din id-Deċiżjoni hija indirizzata lir-Repubblika Taljana.
Magħmul fi Brussell, it-2 ta’ Lulju 2008.